Isusu je važan čovjek
(Kateheza za IV. razred osnovne škole)
Nastavna cjelina: Isus je Sin Božji – njega slušajte
Nastavna tema: Isusu je važan čovjek (blok-sat)
Ključni pojmovi: subota - sveti dan, čudesno ozdravljenje, kršenje propisa, dječja prava
Novo stručno nazivlje: Isusova božanska moć, čudesno ozdravljenje, subota – sveti dan, kršenje židovskih propisa, ljudska i dječja prava
Odgojno-obrazovni ciljevi:

· upoznati značenje židovske subote kao neradnoga dana i dana Gospodnjega

· upoznati i doživjeti Isusov susret s uzetim čovjekom i njegovo ozdravljenje (Iv 5, 1-16) 

· uočiti zašto Isus krši židovske propise i ozdravlja bolesnika

· otkriti i doživjeti Isusovu brigu za ljude

· prepoznati snagu Isusove riječi i djela dok pomaže bolesniku i ozdravlja ga

· razvijati sposobnost uočavanja nevolje svojih bližnjih i spremnosti da im se pomogne.

Metodički pristup: interpretativno-analitički s elementima stvaralačkog

Oblici rada: čelni, pojedinačni, rad u skupinama.

Nastavne metode: čitanje, pripovijedanje, razgovor, analiza i tumačenje biblijskih tekstova, dramska igra, likovno, pismeno i glazbeno izražavanje
Nastavna sredstva i pomagala: udžbenik, Biblija, bilježnica, ploča, tekstovi, slike.

Globalna struktura i tijek sata:
1. Meditativno-molitveni početak:
Čovječe, volim te.

Nitko drugi nije kao ti.
Veličanstven si,
jedinstven i neponovljiv.
Što se mene tiče,
ne moraš biti nepogrješiv,
bez pogrešaka i savršen,
jer ja te volim.
Phil Bosmans

Slava Ocu...
2. Motivacija:
Vjeroučitelj pročita jednu židovsku priču i potakne razgovor s učenicima:

Jednom u predvečerje dana pomirenja, okupi se cijela zajednica rabija Moesa u kući Beta na molitvu. Ali rabi se nije pojavljivao. Kasnije dođe i on. Ljudi su se potiho pitali zašto je zakasnio, a on im odgovori: Dok sam dolazio na molitvu, čuo sam u jednoj kući plač djeteta. Ušao sam i ugledao da je majka djeteta već otišla na molitvu, a dijete je ostalo plačući. Igrao sam se s djetetom toliko dugo dok se nije umorilo i zaspalo. Tek tada sam krenuo i stoga zakasnio. (Židovska pripovijetka)
· O čemu govori ova priča?

· Zašto je rabi Moes zakasnio na molitvu?
· Je li prekršio Božju zapovijed?

· Je li djetetova majka dobro postupila?
· Je li ona prekršila neku Božju zapovijed?

· Tko je ispravnije postupio: majka ili rabi? Zašto?

3. Najava teme:
Subota je najvažniji dan za Židove. Toga dana se Židovi sjećaju izlaska iz Egipta, mole se i zahvaljuju Gospodinu za sve što im je učinio. U petak navečer, za vrijeme slavlja u sinagogi, svečano se pozdravlja nadolazak subote. Kod kuće su majke palile subotnje svijeće. Iz kuća se čula blagoslovna molitva. Subota je bio sveti dan molitve i počinka. Stoga je Židovima subotom strogo zabranjeno raditi.
Isus je bio Židov i također je poštivao subotu kao sveti dan molitve i počinka. No, je li ponekad kršio subotu i zašto? Poslušajmo kako nas Isus uči kako čovjek treba voditi brigu o drugom čovjeku u svako vrijeme, pa i pod cijenu kršenja zakona o suboti.
4. Susret s biblijskim tekstom:
Vjeroučitelj izražajno čita biblijski tekst iz udžbenika (str. 62): Ozdravljenje uzetoga (prema Iv 5, 1-16)
5. Emocionalna stanka:
Učenici ostaju kratko u tišini kako bi tekst dublje doživjeli.
6. Izražavanje prvih dojmova:
· Što vam se u tekstu najviše svidjelo?

· Što vas je u tekstu najviše privuklo, a što iznenadilo?

7. Interpretacija u užem smislu:
Vjeroučitelj potiče učenike na analizu teksta kroz zajednički razgovor:
· Zašto je Isus svake godine dolazio u Jeruzalem?
· S kim se Isus najviše družio?
· Komu je posebno pomagao?
· Što se dogodilo u susretu Isusa i bolesnika kod kupališta u Jeruzalemu?
· Isus je ozdravljao bolesnike i subotom, što je prema židovskom zakonu bilo strogo zabranjeno. Zašto je Isus prekršio zakon?
· Što je Isus poručio ozdravljenom čovjeku?

· Kako se ponašaju Židovi prema ozdravljenom čovjeku koji nosi svoju postelju?

· Kako se Židovi ponašaju prema Isusu? Zašto?
· Zašto je Isusu uvijek na prvome mjestu čovjek, a ne zakon?
· Što to znači za tebe?

8. Stvaralačko izražavanje (rad u skupinama):
Razred će se podijeliti u četiri skupine. Vjeroučitelj će pripremiti 4 papira različitih boja, te na svakom napisati jednu riječ, a onda metodom puzzle podijeliti (izrezati) papire u 6 ili 7 polja (ovisno koliko je učenika u razredu). Učenici formiraju četiri skupine prema izabranim bojama. Svaka skupina ima zadatak složiti pazzle kako bi dobili svoju riječ koja ih uvodi u rad.
Prva skupina: Izrada stripa
Skupina ima zadatak izraditi strip o ozdravljenju uzetoga u nekoliko sličica tako da članovi skupine nacrtaju sve događaje kako su se po redu odvijali, a u oblačiće napišu riječi koje su dotični izgovarali (uzeti čovjek, Isus, Židovi). Cilj je ovog zadatka da djeca i crtežom i riječju dožive ovaj događaj čudesnog ozdravljenja. Trebaju obratiti pozornost na razgovor između Isusa i bolesnog čovjeka. Riječi i djela čine čuda i u našem životu ako postoji prava i istinska vjera.
Druga skupina: Dramatizacija teksta po ulogama

Učenici u ovoj skupini podijele između sebe uloge i izvedu igrokaz vezan uz ovaj čudesni događaj, s ciljem da što snažnije dožive kako je Isus ozdravio uzetog čovjeka i da se pokušaju s njim poistovjetiti: što je čovjeku značilo odjednom odbaciti postelju i hodati; zamisliti sebe na njegovu mjestu i svima vikati da hodaš; pokazati pokretom i mimikom tijela osjećaje i radost ozdravljenja.
Treća skupina: Nadopuna teksta
Skupina će dobiti radne listove o pravima djece s nepotpunim tekstom. Tekstove trebaju nadopuniti svojim riječima kako bi zajedničkim radom uočili koja su to prava djece koja najviše trebaju poštivati stariji, a posebno kako bi uočili koja su prava djece danas najviše ugrožena, čime su ugrožena, tko i što je tomu uzrok.
Četvrta skupina: Uže za vješanje rublja
Skupina ima zadatak izraziti svoje mišljenje kako se krše prava djeteta. Npr. tko je krivac za kršenje prava djeteta, kako pomoći svome prijatelju ako ga roditelji zlostavljaju, kako mu pomoći u učenju, igrati se s njim kad ga nitko neće za prijatelja, kada bježi od kuće jer nema ljubavi i razumijevanja. Učenici će iskazati svoja mišljenja kako bi dublje ušli u problematiku dječjih prava, napisat će svoja razmišljanja na papiriće i pričvrstiti ih kvačicama za uže, a poslije će ih zajednički čitati i komentirati na satu.
9. Izvješće i predstavljanje rada skupina:
Svaka skupina predstavlja svoje radove kako je prethodno navedeno. Nakon toga slijedi rasprava o zadanoj temi, uz eventualne korekcije i nadopune od strane vjeroučitelja.

10. Sinteza i aktualizacija:
· Isus reče: „Nije čovjek stvoren radi subote, nego subota radi čovjeka.“
· Mnogi danas trebaju našu pomoć, a posebno djeca trpe bolest, glad i razne nepravde. Primjećujemo li to? Jesmo li im spremni pomoći? Kako im možemo pomoći?
· Slijedimo Isusov primjer! Otvorimo svoje oči da vidimo bližnjega u nevolji!

11. Molitveni završetak:

Pjesma: “Idi kaži cijelom svijetu“
Priredile:
Bosiljka Mandac 

Ivana Dolić
Nađa Buljan

